
ROZSUDOK V MENE SLOVENSKEJ REPUBLIKY 1 Správny súd v Bratislave v senáte zloženom z predsedníčky senátu JUDr. Lucie Tóth a členov senátu JUDr. Ivany Rudinskej a JUDr. Róberta Jakubáča, PhD., v právnej veci žalobcu: DIN-TECHNIK spol. s r. o., so sídlom Pekná cesta 15, 831 52 Bratislava, IČO: 35 690 496, právne zastúpený: Mgr. Barborou Hlavatou, advokátkou, so sídlom SNP 1445/41, 017 07 Považská Bystrica, IČO: 42 284 902, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, v konaní o preskúmanie zákonnosti rozhodnutia žalovaného č. 100251973/2022 zo dňa 07.02.2022, takto rozhodol: 1 I. Správny súd z r u š u j e rozhodnutie žalovaného č. 100251973/2022 zo dňa 07.02.2022 a rozhodnutie Daňového úradu Trnava č. 101738171/2021 zo dňa 16.09.2021 a vec v r a c i a orgánu verejnej správy prvého stupňa na ďalšie konanie. II. Správny súd žalobcovi p r i z n á v a voči žalovanému právo na náhradu trov konania v plnom rozsahu. odôvodnenie: 12 I. Priebeh administratívneho konania 1. Daňový úrad Trnava (ďalej len „správca dane“) vykonal u žalobcu daňovú kontrolu dane z pridanej hodnoty za zdaňovacie obdobie júl 2018. O výsledku tejto daňovej kontroly vyhotovil správca dane protokol z daňovej kontroly č. 102360118/2019 zo dňa 14.10.2019 (ďalej aj len „protokol z daňovej kontroly“). Protokol z daňovej kontroly a výzva na vyjadrenie sa k zisteniam v ňom uvedeným boli doručené žalobcovi, ktorý sa však v stanovenej lehote nevyjadril. 2. Správca dane rozhodnutím č. 101738171/2021 zo dňa 16.09.2021 (ďalej len „prvostupňové rozhodnutie“) podľa § 68 ods. 5 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov (ďalej len „daňový poriadok“) žalobcovi ako daňovému subjektu vyrubil rozdiel dane v sume XX XXX,XX eur na dani z pridanej hodnoty za zdaňovacie obdobie júl 2018.
3. Správca dane v odôvodnení prvostupňového rozhodnutia uviedol, že v zdaňovacom období júl 2018 žalobca deklaroval uskutočnenie zdaniteľných obchodov na základe dodávateľských faktúr č. 180107001 zo dňa 03.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za vykonanie analýzy rozhodnutia UVO o začatí konania o preskúmanie úkonov vo verejnom obstarávaní pred uzavretím zmluvy k 3D portálovému meraciemu stroju a CNC automatickej odvaľovacej frézke; č. 180107004 zo dňa 04.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za odstránenie stolov PK 44 FLOOR a ROOF, zníženie stolov PK44 ROOF, montáž, úprava schémy, snímače a materiál pre PK 44 Traction beam, zakreslenie zistených zmien do elektro-dokumentácie podľa stavu pred úpravami; č. 180107005 zo dňa 05.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za analytické programátorské práce na PK44 Traction Beam, kovoobrábačské práce a projektové práce; č. 180107006 zo dňa 05.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za odbornú, právnu a technickú činnosť – príprava projektu výroba vstrekovacích foriem; č. 180107009 zo dňa 09.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za vykonanie analýzy ďalšieho postupu vo veci verejného obstarávania k 4osému CNC meraciemu zariadeniu s ohľadom na zmenu legislatívy; č. 180107012 zo dňa 12.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za odbornú právnu a technickú činnosť – príprava projektu systém Alu - profilov; č. 180107015 zo dňa 16.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za vykonanie analýzy ďalšieho postupu vo veci verejného obstarávania k predmetu obstarávania „CNC riadená automatická odvaľovacia frézka“; č. 180107018 zo dňa 18.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za vykonanie prieskumu konkurenčných firiem vykonávajúcich verejné obstarávanie, preskúmanie zmluvy o NFP so zreteľom na uplatnenie náhrady škody kvôli neprimerane dlhému správnemu konaniu vo veci; č. 180107020 zo dňa 23.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za odbornú právnu a technickú činnosť – príprava projektu výroba pohonových výrobkov z plastov; č. 180107021 zo dňa 25.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za technický návrh nového automatizovaného dopravného systému pre CNC automatickú odvaľovaciu frézku s prepojením automatizovaného systému na výmenu obrobkov s využitím robota pri premiestňovaní hotových výrobkov na dopr. systém; č. 180107025 zo dňa 27.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za odbornú právnu a technickú činnosť - príprava projektu výroba rámov pre robotické bunky; č. 180107034 zo dňa 31.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za dodávku konzultačných služieb v oblasti realizácie SW riešení v rozsahu obdobia 2018/7 aplikačná podpora projekt IOM UPVII; č. 180107044 zo dňa 23.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za odbornú právnu a technickú činnosť na príprave projektov; č. 180107040 zo dňa 20.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za práce na projektoch EÚ – právna a odborná komunikácia s Úradom pre verejné obstarávanie; č. 180107046 zo dňa 25.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za konštrukčné práce, technologickú činnosť a výrobnú činnosť pre projekty podľa zadaných požiadaviek za mesiac júl 2018; č. 180107045 zo dňa 31.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za odbornú právnu a technickú činnosť na príprave projektov a č. 180107037 zo dňa 31.07.2018 v sume X XXX,XX eur, základ dane X XXX,XX eur, daň z pridanej hodnoty XXX,XX eur za konzultačné SW služby na projekte „správca času“ od spoločnosti A. B. B. (ďalej aj len „sporné faktúry“). 4. Na základe vykonaného dokazovania správca dane dospel k záveru, že dodanie tovarov a služieb deklarovaných v sporných faktúrach od dodávateľa A. B. B. nebolo preukázané, a že faktúry nepotvrdili reálnosť ich dodania tak, ako to uvádzal žalobca, keď doklady predložené pri výkone daňovej kontroly boli v rozpore s výsledkom preverovania a nebolo ich teda možné považovať za doklady preukazujúce vznik práva na odpočítanie dane podľa § 49 a § 51 zákona č. 222/2004 Z. z. o dani z pridanej hodnoty v znení neskorších predpisov (ďalej aj len „zákon o DPH“). Správca dane mal za to, že z titulu dodania tovarov a služieb deklarovaných v predmetných faktúrach, reálnosť dodania ktorých nebola žalobcom preukázaná, nevznikla daňová povinnosť podľa § 19 ods. 1 a ods. 2 zákona o DPH. Uplatnením práva na odpočítanie dane teda prišlo k porušeniu § 51 ods. 1 písm. a) v nadväznosti na § 49 ods. ods. 1 zákona o DPH. Správca dane z uvedeného dôvodu neuznal právo žalobcu na odpočítanie dane podľa § 51 ods. 1 písm. a) a § 49 ods. 2 zákona o DPH.
5. Proti prvostupňovému rozhodnutiu podal žalobca odvolanie, tvrdiac, že správca dane nevyhodnotil všetky predložené dôkazy, a že existovali ďalšie skutočnosti (dôkazy), ktoré preukazovali pravdivosť jeho tvrdení, vrátane spôsobu realizácie zdaniteľných plnení v kooperácii s jeho dodávateľmi. Žalobca zároveň namietal, že správca dane pri vykonávaní dokazovania nepostupoval v súlade s daňovým poriadkom a v odôvodnení jeho rozhodnutia absentovalo jednoznačné špecifikovanie nedostatkov, ktoré sa mu vytýkali. Žalobca mal za to, že predložil alebo navrhol v priebehu daňovej kontroly dostatočné množstvo dôkazov, z ktorých vyplývalo a ktoré by preukázali, že dodanie tovarov a služieb v zdaňovacom období júl 2018 nespočívalo len v ich formálnej deklarácii. Žalobca namietal aj nedostatočné odôvodnenie prvostupňového rozhodnutia. 6. Žalovaný rozhodnutím č. 100251973/2022 zo dňa 07.02.2022 (ďalej len „napadnuté rozhodnutie“) podľa § 74 ods. 4 daňového poriadku potvrdil prvostupňové rozhodnutie, keď dospel k záveru, že námietky žalobcu uvedené v odvolaní neboli dôvodné. 7. Žalovaný konštatoval, že správca dane viedol dokazovanie s cieľom preveriť reálnosť obchodov deklarovaných spornými faktúrami, snažil sa plne a presne zistiť skutkový stav veci tým, že si zaobstaral pri výkone daňovej kontroly nevyhnutné podklady a dôkazy pre rozhodnutie. Správca dane nevykonal iba formálnu kontrolu dokladov, ale zameral sa na vecné plnenie, a to vo všetkých vzájomných súvislostiach. Vykonaným dokazovaním boli zistené nejasnosti v deklarovaných obchodných vzťahoch, keď vierohodné dôkazy, ktoré by preukazovali, že fakturované služby boli skutočne dodané deklarovaným dodávateľom, predložené neboli. II. Žaloba 8. Žalobou zo dňa 25.04.2022, doručenou Krajskému súdu v Trnave dňa 25.04.2022, sa žalobca domáhal preskúmania rozhodnutia žalovaného č. 100251973/2022 zo dňa 07.02.2022 ako aj rozhodnutia správcu dane č. 101738171/2021 zo dňa 16.09.2021 (ďalej aj ako „rozhodnutia finančných orgánov“), pričom navrhol, aby správny súd zrušil rozhodnutia finančných orgánov, vec vrátil správcovi dane na ďalšie konanie a priznal mu nárok na náhradu trov konania vo výške 100 %. 9. Žalobca namietal, že rozhodnutia finančných orgánov boli nepreskúmateľné pre nezrozumiteľnosť a nedostatok dôvodov. Správca dane najpodstatnejšie informácie získané v priebehu daňovej kontroly, či vyrubovacieho konania nevyhodnotil a dôvody vedúce ho k takémuto postupu neuviedol. Žalovaný v napadnutom rozhodnutí na skutočnosti uvedené v odvolaní vôbec nereagoval, len skonštatoval, že konanie prebehlo v súlade s právnou úpravou ustanovenou v daňovom poriadku. 10. Žalobca finančným orgánom vytkol použitie informácií z iných daňových konaní vytrhnutých z kontextu ako aj informácií, o ktorých správca dane v rámci daňovej kontroly vyjadril pochybnosti, avšak žalobca následne tieto pochybnosti rozptýlil (napr. pokiaľ ide o dodanie tovarov do spoločnosti B., ktoré boli predmetom ďalších daňových kontrol zo strany Daňového úradu Prešov, pobočka Humenné a zo strany tohto správcu dane nedošlo k vyrubeniu dane). Žalobca poukázal na to, že žalovaný v napadnutom rozhodnutí nahrádzal argumentáciu správcu dane v prvostupňovom rozhodnutí a v súvislosti s argumentáciou žalobcu uvedenou v odvolaní „vysvetľoval“ postup správcu dane, avšak v skutočnosti nahrádzal nedostatok vecnej argumentácie správcu dane. 11. Žalobca tiež namietal, že zistenie skutkového stavu finančnými orgánmi bolo nedostačujúce na riadne posúdenie veci. V situácii, kedy spoločnosť A. B. B. ako dodávateľ alebo C. D. ako subdodávateľ správcovi dane nedokázali v dostatočnej miere vysvetliť a preukázať, že skutočne realizovali zdaniteľné plnenia, ktoré fakturovali a tieto majú súvislosť s fakturáciou uskutočnenou v kontrolovanom zdaňovacom období, žalobca ponúkol finančným orgánom alternatívnu možnosť získania relevantných informácií potrebných na správne zistenie dane (napr. svedecké výpovede zamestnancov odberateľa žalobcu, zápisy osôb prítomných pri realizovaní zdaniteľných plnení), ktorú ale finančné orgány nevyužili. Žalobca zdôraznil, že sám nemal žiadny vplyv na spoluprácu tretích strán so správcom dane, sám mohol iba navrhnúť vykonanie dôkazov. Správca dane bez ďalšieho vykonal dokazovanie nahliadnutím do spisu k daňovej kontrole iného zdaniteľného obdobia, pričom výsledky dokazovania bez zodpovedajúceho doplnenia a vysvetlenia aplikoval aj na vlastné daňové konanie týkajúce sa kontrolovaného zdaňovacieho obdobia júl 2018. Ohľadom svedka C. D. žalobca uviedol, že
ten si nesplnil všetky svoje zákonné povinnosti pri vedení daňovej evidencie, avšak toto bola skutočnosť, ktorú mohol správca dane vytknúť len priamo svedkovi ako daňovému subjektu. 12. Žalobca ďalej namietal, že došlo k podstatnému porušeniu ustanovení o konaní pred finančnými orgánmi, ktoré mohlo mať za následok vydanie nezákonného rozhodnutia alebo opatrenia vo veci samej. Žalovaný porušil ustanovenia týkajúce sa lehôt stanovených daňovým poriadkom na vydanie jednotlivých rozhodnutí a tiež zásadu voľného hodnotenia dôkazov v zmysle § 3 ods. 3 daňového poriadku. 13. Žalobca tiež namietal, že napadnuté rozhodnutie vychádzalo z nesprávneho právneho posúdenia veci. Pokiaľ totiž finančné orgány nespochybňovali reálnu činnosť žalobcu, ale spochybňovali jeho dodávateľa a subdodávateľov poskytujúcich práce na zákazkách, v zmysle ustálenej súdnej praxe Súdneho dvora EÚ platilo, že v takomto prípade nebolo na mieste prenesenie dôkazného bremena na daňový subjekt. Za použitia eurkonformného výkladu ustanovení zákona o DPH bolo možné konštatovať, že pokiaľ daňové subjekty zúčastnené na predmetných transakciách plnili svoje daňové povinnosti v oblasti dane z pridanej hodnoty, nedochádzalo k narušeniu princípov dane z pridanej hodnoty, ktoré by odôvodňovalo nepriznanie nároku na odpočítanie dane. V tomto smere sa pravidelne vyjadroval aj Ústavný súd Slovenskej republiky (napr. rozhodnutia sp. zn. II. ÚS 205/2015 a sp. zn. III. ÚS 420/2016), ktorý nespochybňoval, že hoci správca dane alebo žalovaný mohol vyjadriť svoje dôvodné pochybnosti ohľadne vedenia účtovníctva daňových subjektov, zároveň musel znášať dôkazné bremeno vo vzťahu k preukázaniu dôvodnosti svojich pochybností a v žiadnom prípade nepostačovalo všeobecné konštatovanie o správnosti hodnotenia dôkazov správcom dane a o účinnom spochybnení dôkazov predkladaných kontrolovaným daňovým subjektom. Žalobca zároveň dodal, že pokiaľ niektorý z jeho dodávateľov zabezpečoval poskytovanie tovarov a služieb prostredníctvom svojich subdodávateľov, s ktorými nemal vysporiadané náležitosti týkajúce sa ich vzájomnej obchodnej spolupráce, táto skutočnosť mohla byť predmetom riešenia osobitnej kontroly, resp. osobitného šetrenia zo strany správcu dane s následným vyvodením zodpovednosti voči konkrétnym dotknutým subjektom. III. Vyjadrenie žalovaného k žalobe 14. Žalovaný vo vyjadrení k žalobe zo dňa 16.05.2022 navrhol žalobu zamietnuť a žalobcovi nárok na náhradu trov konania nepriznať konštatujúc, že vykonaným dokazovaním boli zistené nejasnosti v deklarovaných obchodných vzťahoch, pričom neboli predložené žiadne vierohodné dôkazy, ktoré by preukazovali, že fakturované služby boli skutočne dodané spoločnosťou A. B. B.. Pri preverovaní uskutočnenia zdaniteľných obchodov so spoločnosťou A. B. B. boli zistené také nezrovnalosti a rozpory vo výpovediach jednotlivých subjektov a získaných dôkazoch, ktoré odôvodnene spochybňovali oprávnenosť uplatneného odpočítania dane zo sporných faktúr. 15. Ani samotný žalobca, na ktorom ležalo dôkazné bremeno, vôbec neobjasnil predmet a priebeh fakturovaných obchodov. Žalobca v celom daňovom konaní nepredložil žiadnu podpornú dokumentáciu preukazujúcu obsah a rozsah fakturovaných služieb, napr. rozpis prác, rozpis použitého materiálu, technickú dokumentáciu. Žalobca teda nepreukázal, kým boli reálne vykonané ekonomické a technické služby, ktoré boli súčasťou fakturovaných služieb. Bol to samotný žalobca, ktorý neobjasnil a nepreukázal dodanie služieb spoločnosťou A. B. B.. 16. Spoločnosti vystupujúce v subdodávateľsko-odberateľskom reťazci mohli fakturovať služby v rozdielnom rozsahu, avšak aj takéto doklady museli transparentne odrážať uskutočnenie zdaniteľných plnení. V danom prípade však doklady predložené žalobcom a deklarovanými dodávateľmi v reťazci kritérium preukaznosti, úplnosti a vierohodnosti nespĺňali a predloženými dokladmi nebolo bez pochybností preukázané, kým boli fakturované služby skutočne vykonané. 17. V rozpore so skutkovým stavom boli tvrdenia žalobcu, že správca dane najpodstatnejšie informácie nevyhodnotil a dôvody vedúce ho k takémuto počínaniu neuviedol, a že žalovaný používal v neprospech žalobcu informácie vytrhnuté z kontextu z iných daňových konaní. Správca dane totiž vykonal riadne dokazovanie, ktorým preveroval splnenie podmienok pre uplatnenie práva na odpočítanie dane zo sporných faktúr. Zároveň správca dane vykonával dôkazy priamo v predmetnej daňovej kontrole i v nadväzujúcich daňových konaniach, pričom v súlade s daňovým poriadkom využil aj skutočnosti,
ktoré boli získané v iných konaniach a boli dôležité pre správne určenie dane i v prejednávanej veci. Správca dane pritom všetky vykonané úkony riadne zdokumentoval. O vykonaných úkonoch, zistených skutočnostiach a ich vyhodnotení riadne a včas upovedomil žalobcu a zároveň mu poskytol možnosť sa k nim vyjadriť a predložiť dôkazy preukazujúce jeho tvrdenia. 18. Finančné orgány sa vo svojich rozhodnutiach odvolávali na skutočnosti a dôkazy zistené počas výkonu daňovej kontroly, ktoré boli riadne uvedené a vyhodnotené v protokole o daňovej kontrole a v následných rozhodnutiach. Vo všetkých písomnostiach boli uvedené aj vzniknuté pochybnosti finančných orgánov, prijaté závery a zistené porušenia, ako aj dôvody, na ktorých boli tieto skutočnosti založené. Z tohto dôvodu neboli námietky o nepreskúmateľnosti rozhodnutí finančných orgánov dôvodné. 19. Žalovaný ďalej uviedol, že za riadne zistený skutkový stav možno považovať aj záver správcu dane, že žalobca nepredložil dostatok dôkazov preukazujúcich jeho tvrdenia, keďže na ňom ležalo dôkazné bremeno. Nebolo úlohou správcu dane vyhľadávať dôkazy a objasňovať nejasnosti za žalobcu. Žalobca bol opakovane vyzvaný, aby predložil dôkazy preukazujúce jeho tvrdenia, a preto bolo na ňom, aby preukázal pravdivosť a reálnosť svojich tvrdení, čo neučinil. 20. Vo veci rozloženia dôkazného bremena žalovaný poukázal na záver Najvyššieho súdu Slovenskej republiky prijatý v rozsudku sp. zn. 8Sžfk/11/2020, podľa ktorého judikatúra zaoberajúca sa dôkazným bremenom v daňovom konaní, osobitne pokiaľ išlo o preukazovanie uskutočnenia zdaniteľných plnení, bola rozsiahla a prešla istým vývojom, ale v posledných rokoch sa ustálila v intenciách, že nepostačovalo predložiť faktúru či dodacie listy, ak správca dane nadobudol na základe vykonaných dôkazov dôvodnú pochybnosť o reálnosti zdaniteľných obchodov a vyzval daňový subjekt na predloženie ďalších dôkazov. Najvyšší súd Slovenskej republiky zdôraznil zásadu primeranej odbornej starostlivosti štatutárneho orgánu pri výkone svojej funkcie, s ktorou sa neodmysliteľne spája aj povinnosť vykonávať podnikanie so zabezpečením všetkých dostupných informácií o obchodných záväzkových vzťahoch nielen v čase realizácie zdaniteľného obchodu, ale aj v čase ich preverovania správcom dane. 21. Finančné orgány zotrvali na legitímnej požiadavke preukázania skutočností majúcich vplyv na správne určenie dane. Správca dane preveroval, či zdaniteľné obchody podľa predložených sporných faktúr dodal deklarovaný dodávateľ, a či tento dodávateľ bol schopný predmetné zdaniteľné obchody realizovať. Za dodanie tovaru alebo služby totiž nebolo možné považovať také plnenie, v ktorom absentoval dôkazný prostriedok o vykonaní osobou konajúcou v postavení zdaniteľnej osoby. Právo na odpočítanie dane bolo možné len v prípade, keď pri tovare alebo službe vznikla daňová povinnosť dodávateľovi uvedenému na faktúre. Nepreukázanie vykonania zdaniteľných obchodov vystaviteľom faktúry mohlo a malo viesť k nepriznaniu práva na odpočítanie dane. Tvrdenou a nepreukázanou skutočnosťou bolo v konkrétnom prípade vykonanie zdaniteľných obchodov deklarovanými dodávateľmi v zmysle sporných faktúr. 22. Vzhľadom na skutočnosť, že žalobca bol priamym účastníkom deklarovaných zdaniteľných obchodov, mal jednoznačne vedomosť o plneniach, ktoré prijal, ako aj o tom, akým spôsobom a kým boli skutočne dodané. V prípade skutočností, ktoré sa povinne uvádzali na faktúre v zmysle § 74 zákona o DPH, preto neexistovala reálna možnosť, že by vystaviteľ faktúry (deklarovaný dodávateľ) ako aj príjemca faktúry (žalobca) nevedeli, či nejaký údaj uvedený na faktúre nezodpovedal realite. Z uvedených dôvodov bola dobromyseľnosť žalobcu vo vzťahu k týmto skutočnostiam vylúčená. 23. Záverom žalovaný konštatoval, že finančné orgány postupovali v súlade so všeobecne záväznými právnymi predpismi, ako aj právom Európskej únie a judikatúrou vnútroštátnych súdov a Súdneho dvora Európskej únie, všetky dôkazy obstarali zákonným spôsobom, rešpektovali zásady daňového poriadku, konali v súčinnosti so žalobcom, hodnotili dôkazy podľa svojej úvahy, a to každý dôkaz jednotlivo a všetky dôkazy v ich vzájomnej súvislosti a so zásadami logickej a rozumnej úvahy, pričom prihliadali na všetko, čo pri správe daní vyšlo najavo. Rozhodnutia finančných orgánov v dostatočnej miere uvádzali dôvody, na ktorých sa výroky predmetných rozhodnutí zakladali a finančné orgány v súlade s príslušnými hmotnoprávnymi a procesnoprávnymi predpismi riadne zistili skutkový stav potrebný na rozhodnutie. IV. Replika žalobcu
24. Žalobca v replike zo dňa 21.07.2022 namietal miestnu nepríslušnosť správcu dane, keď vzhľadom na sídlo žalobcu miestne príslušným správcom dane mal byť Daňový úrad Bratislava. Z tohto dôvodu akékoľvek rozhodnutie správcu dane a následne žalovaného vo veci daňovej kontroly dane z pridanej hodnoty za mesiac júl 2018 bolo nutné v zmysle § 64 ods. 2 písm. a) daňového poriadku považovať za nulitné. 25. Vo vzťahu k argumentácii žalovaného ohľadne nedostatočného preukázania zdaniteľných plnení žalobca uviedol, že rovnako ako v daňovom konaní, tak aj v rámci svojho vyjadrenia žalovaný (a pred ním správca dane) účelovo uvádzal iba skutočnosti svedčiace v neprospech žalobcu. Z vyjadrenia žalovaného ohľadne vykonaného dokazovania a hodnotenia dôkazov bolo zrejmé, že žalovaný na žalobcu neopodstatnene previedol zodpovednosť za iné daňové subjekty. Daňový subjekt, v tomto prípade žalobca, však mal možnosť preverenia svojich obchodných partnerov iba do určitej miery, ktorá bola limitovaná oficiálnymi registrami, v ktorých sa nachádzali informácie o dlžníkoch, exekúciách, či obchodných výsledkoch obchodných partnerov. Nebolo však možné za žiadnych okolností predvídať, ako sa bude podnikateľský subjekt správať vo vzťahu k správcovi dane. V. Duplika žalovaného 26. Žalovaný v duplike zo dňa 03.08.2022 nepovažoval námietku miestnej nepríslušnosti správcu dane, ani námietku o nezákonnom prenášaní dôkazného bremena za dôvodné. 27. V nadväznosti na námietku žalobcu o miestnej nepríslušnosti správcu dane žalovaný poukázal na § 44 ods. 3 daňového poriadku, v zmysle ktorého správca dane mohol vykonať daňovú kontrolu aj u daňového subjektu, ktorému bol príslušný iný správca dane. V riešenom prípade bola u žalobcu vykonaná daňová kontrola na dani z pridanej hodnoty za zdaňovacie obdobie júl 2018. V súlade s citovaným ustanovením daňového poriadku tak správca dane bol oprávnený na vykonanie predmetnej daňovej kontroly u žalobcu. 28. Námietky o nezákonnom prenášaní dôkazného bremena na žalobcu boli v rozpore so skutkovým a právnym stavom, pretože žalobcovi bolo uplatnené odpočítanie dane zamietnuté z dôvodu, že sa nepreukázala pravdivosť ním predložených dokladov a tvrdení. Finančné orgány zotrvali na požiadavke preukázania skutočností majúcich vplyv na správne určenie dane, ktoré spadali do dôkaznej povinnosti žalobcu. Správca dane pritom preveroval, či zdaniteľné obchody podľa predložených sporných faktúr dodal deklarovaný dodávateľ, a či tento dodávateľ bol schopný predmetné zdaniteľné obchody realizovať. Nebolo totiž možné považovať za dodanie tovaru a služby také plnenie, v ktorom absentoval dôkazný prostriedok o vykonaní osobou, ktorá konala v postavení platiteľa dane. V takejto dôkaznej situácii nepreukázanie vykonania zdaniteľných obchodov vystaviteľom faktúry, resp. inou osobou v postavení platiteľa dane, mohlo a malo viesť k nepriznaniu práva na odpočítanie dane. Tvrdenou a nepreukázanou skutočnosťou v konkrétnom prípade bolo vykonanie zdaniteľných obchodov deklarovanými dodávateľmi v zmysle sporných faktúr. VI. Konanie na správnom súde a posúdenie podstatných právnych argumentov 29. Krajský súd v Trnave uznesením č. k. 14S/38/2022-121 zo dňa 14.06.2022 priznal správnej žalobe odkladný účinok, a to až do právoplatného rozhodnutia vo veci samej. 30. Na základe § 3 ods. 1 a ods. 3 zákona č. 151/2022 Z. z. o zriadení správnych súdov a o zmene a doplnení niektorých zákonov Správny súd v Bratislave začal svoju činnosť 01.06.2023 a súčasne výkon súdnictva prešiel z Krajského súdu v Trnave na Správny súd v Bratislave vo všetkých veciach, v ktorých je od 01.06.2023 daná právomoc správnych súdov. Vec vedená na Krajskom súde v Trnave pod sp. zn. 14S/38/2022 bola preto zo zákonných dôvodov podľa predchádzajúcej vety podľa Rozvrhu práce Správneho súdu v Bratislave na rok 2023 v znení Dodatku č. 1 účinného od 01.06.2023 náhodným výberom pridelená senátu 6S Správneho súdu v Bratislave a je vedená pod sp. zn. TT-14S/38/2022.
31. Správny súd v Bratislave (ďalej aj ako „správny súd“) ako súd vecne a miestne príslušný na konanie vo veci podľa § 10 a § 13 ods. 1 zákona č. 162/2015 Z. z. Správny súdny poriadok v znení účinnom do 30.06.2023 (ďalej aj ako „SSP“) v spojení s § 3 ods. 3 písm. b) zákona č. 151/2022 Z. z. o zriadení správnych súdov a o zmene a doplnení niektorých zákonov preskúmal napadnuté rozhodnutie žalovaného vrátane konania, ktoré predchádzalo jeho vydaniu, z dôvodov uplatnených v žalobe a dospel k záveru, že žaloba je dôvodná. O žalobe rozhodol bez nariadenia pojednávania, nakoľko boli splnené podmienky podľa § 107 ods. 2 SSP, keď ani jeden z účastníkov konania nežiadal nariadenie pojednávania. Deň vyhlásenia rozsudku bol zverejnený minimálne päť dní vopred na úradnej tabuli a na webovej stránke tunajšieho súdu a rozsudok bol verejne vyhlásený dňa 07.11.2023 (§ 137 ods. 4 SSP). 32. Podľa § 493e SSP, konania začaté a neskončené do 30.06.2023 sa dokončia podľa tohto zákona v znení účinnom do 30.06.2023; ustanovenie § 493f tým nie je dotknuté. 33. Podľa § 2 ods. 1 a ods. 2 SSP, v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. Každý, kto tvrdí, že jeho práva alebo právom chránené záujmy boli porušené alebo priamo dotknuté rozhodnutím orgánu verejnej správy, opatrením orgánu verejnej správy, nečinnosťou orgánu verejnej správy alebo iným zásahom orgánu verejnej správy, sa môže za podmienok ustanovených týmto zákonom domáhať ochrany na správnom súde. 34. Podľa § 6 ods. 1 SSP, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 35. Podľa § 187 ods. 1 SSP, ak správny súd priznal žalobe odkladný účinok podľa § 185 písm. a) je povinný o nej rozhodnúť do šiestich mesiacov od vydania uznesenia o priznaní odkladného účinku. 36. Podľa § 191 ods. 1 písm. c) SSP, správny súd rozsudkom zruší napadnuté rozhodnutie orgánu verejnej správy alebo opatrenie orgánu verejnej správy, ak vychádzalo z nesprávneho právneho posúdenia veci. 37. Podľa § 2 ods. 1 písm. a) a b) zákona o DPH, predmetom dane je dodanie tovaru za protihodnotu v tuzemsku uskutočnené zdaniteľnou osobou, ktorá koná v postavení zdaniteľnej osoby a poskytnutie služby (ďalej len „dodanie služby“) za protihodnotu v tuzemsku uskutočnené zdaniteľnou osobou, ktorá koná v postavení zdaniteľnej osoby. 38. Podľa § 8 ods. 1 písm. a) zákona o DPH, dodaním tovaru je prevod práva nakladať s hmotným majetkom ako vlastník, ak tento zákon neustanovuje inak; na účely tohto zákona hmotným majetkom sú hnuteľné a nehnuteľné veci, ako aj elektrina, plyn, voda, teplo, chlad a podobné nehmotné veci a bankovky a mince, ak sa predávajú na zberateľské účely za inú cenu, ako je ich nominálna hodnota, alebo za inú cenu, ako je prepočet ich nominálnej hodnoty na eurá referenčným výmenným kurzom určeným a vyhláseným Európskou centrálnou bankou alebo Národnou bankou Slovenska v deň predchádzajúci dňu predaja bankoviek a mincí, 39. Podľa § 9 zákona o DPH, dodaním služby je každé plnenie, ktoré nie je dodaním tovaru. 40. Podľa § 19 ods. 1 zákona o DPH, daňová povinnosť vzniká dňom dodania tovaru. Dňom dodania tovaru je deň, keď kupujúci nadobudne právo nakladať s tovarom ako vlastník. 41. Podľa § 49 ods. 1 zákona o DPH, právo odpočítať daň z tovaru alebo zo služby vzniká platiteľovi v deň, keď pri tomto tovare alebo službe vznikla daňová povinnosť. 42. Podľa § 49 ods. 2 písm. a) zákona o DPH, platiteľ môže odpočítať od dane, ktorú je povinný platiť, daň z tovarov a služieb, ktoré použije na dodávky tovarov a služieb ako platiteľ s výnimkou podľa odsekov 3 a 7. Platiteľ môže odpočítať daň, ak je daň voči nemu uplatnená iným platiteľom v tuzemsku z tovarov a služieb, ktoré sú alebo majú byť platiteľovi dodané.
43. Podľa § 51 ods. 1 písm. a) zákona o DPH, právo na odpočítanie dane podľa § 49 môže platiteľ uplatniť, ak pri odpočítaní dane podľa § 49 ods. 2 písm. a) má faktúru od platiteľa vyhotovenú podľa § 71. 44. Podľa § 3 ods. 1 daňového poriadku, pri správe daní sa postupuje podľa všeobecne záväzných právnych predpisov, chránia sa záujmy štátu a obcí a dbá sa pritom na zachovávanie práv a právom chránených záujmov daňových subjektov a iných osôb. 45. Podľa § 3 ods. 2 daňového poriadku, správca dane postupuje pri správe daní v úzkej súčinnosti s daňovým subjektom a inými osobami a poskytuje im poučenie o ich procesných právach a povinnostiach, ak tak ustanoví tento zákon. Správca dane je povinný zaoberať sa každou vecou, ktorá je predmetom správy daní, vybaviť ju bezodkladne a bez zbytočných prieťahov a použiť najvhodnejšie prostriedky, ktoré vedú k správnemu určeniu a vyrubeniu dane. 46. Podľa § 3 ods. 3 daňového poriadku, správca dane hodnotí dôkazy podľa svojej úvahy, a to každý dôkaz jednotlivo a všetky dôkazy v ich vzájomnej súvislosti, pritom prihliada na všetko, čo pri správe daní vyšlo najavo. 47. Podľa § 24 ods. 1 daňového poriadku, daňový subjekt preukazuje a) skutočnosti, ktoré majú vplyv na správne určenie dane a skutočnosti, ktoré je povinný uvádzať v daňovom priznaní alebo iných podaniach, ktoré je povinný podávať podľa osobitných predpisov, b) skutočnosti, na ktorých preukázanie bol vyzvaný správcom dane v priebehu daňovej kontroly alebo daňového konania, c) vierohodnosť, správnosť a úplnosť evidencií a záznamov, ktoré je povinný viesť. 48. Podľa § 24 ods. 2 daňového poriadku, správca dane vedie dokazovanie, pričom dbá, aby skutočnosti nevyhnutné na účely správy daní boli zistené čo najúplnejšie a nie je pritom viazaný iba návrhmi daňových subjektov. 49. Podľa § 24 ods. 4 daňového poriadku, ako dôkaz možno použiť všetko, čo môže prispieť k zisteniu a objasneniu skutočností rozhodujúcich pre správne určenie dane a čo nie je získané v rozpore so všeobecne záväznými právnymi predpismi. Ide najmä o rôzne podania daňových subjektov, svedecké výpovede, znalecké posudky, verejné listiny, protokoly o daňových kontrolách, zápisnice o miestnom zisťovaní a obhliadke, povinné záznamy a evidencie vedené daňovými subjektmi a doklady k nim. 50. Podľa § 44 ods. 1 daňového poriadku, daňovou kontrolou správca dane zisťuje alebo preveruje skutočnosti rozhodujúce pre správne určenie dane alebo dodržiavanie ustanovení osobitných predpisov. Daňová kontrola sa vykonáva v rozsahu, ktorý je nevyhnutne potrebný na dosiahnutie jej účelu. 51. Podľa § 63 ods. 2 daňového poriadku, rozhodnutie musí vychádzať zo stavu veci zisteného v daňovom konaní, musí obsahovať náležitosti ustanovené týmto zákonom a musí byť vydané príslušným orgánom, ak tento zákon alebo osobitný predpis neustanovuje inak. 52. Podľa § 63 ods. 5 daňového poriadku, rozhodnutie obsahuje odôvodnenie, ak tento zákon neustanovuje inak. V odôvodnení sa uvedie, ktoré skutočnosti boli podkladom rozhodnutia, vysporiadanie sa s nimi a námietkami daňového subjektu, aké úvahy ovplyvnili hodnotenie dôkazov a použitie právnych predpisov, podľa ktorých sa rozhodovalo. 53. Podľa § 65 ods. 1 daňového poriadku, orgán príslušný na rozhodnutie v daňovom konaní rozhodne bezodkladne, najneskôr však do ôsmich dní odo dňa začatia konania, ak to povaha vecí pripúšťa a je tak možné urobiť na základe dokladov predložených daňovým subjektom; inak rozhodne do 30 dní odo dňa začatia konania. V osobitne zložitých prípadoch orgán príslušný na rozhodnutie rozhodne do 60 dní. 54. Podľa § 65 ods. 2 daňového poriadku, ak vzhľadom na mimoriadnu zložitosť prípadu alebo iné závažné okolnosti alebo osobitnú povahu prípadu nemožno rozhodnúť ani v lehote do 60 dní, môže túto lehotu pred jej uplynutím na základe písomného odôvodnenia primerane predĺžiť druhostupňový orgán. Ak rozhoduje druhostupňový orgán, môže túto lehotu pred jej uplynutím na základe písomného odôvodnenia primerane predĺžiť ministerstvo, a ak rozhoduje ministerstvo, minister.
55. Podľa § 65 ods. 3 daňového poriadku, ak orgán príslušný na rozhodnutie v daňovom konaní nemôže vo veci rozhodnúť v lehote do 60 dní, je povinný o tom písomne s uvedením dôvodov upovedomiť daňový subjekt. 56. Podľa § 74 ods. 2 posledná veta daňového poriadku, v rámci odvolacieho konania môže odvolací orgán výsledky daňového konania dopĺňať, odstraňovať chyby konania alebo toto doplnenie alebo odstránenie chýb uložiť správcovi dane s určením primeranej lehoty. 57. Podľa § 74 ods. 4 daňového poriadku, odvolací orgán napadnuté rozhodnutie v odôvodnených prípadoch zmení alebo zruší, inak napadnuté rozhodnutie potvrdí. Odvolací orgán rozhodnutie zruší a vec vráti na ďalšie konanie a rozhodnutie, ak sú na to dôvody. Ak odvolací orgán rozhodnutie zruší a vráti vec na ďalšie konanie a rozhodnutie, správca dane alebo orgán, ktorého rozhodnutie bolo zrušené, je viazaný právnym názorom odvolacieho orgánu. 58. Predmetom správneho súdneho prieskumu v tomto konaní boli rozhodnutia finančných orgánov o vyrubení rozdielu na dani z pridanej hodnoty žalobcovi za zdaňovacie obdobie júl 2018 z dôvodu, že uplatnením práva na odpočítanie dane zo sporných faktúr došlo zo strany žalobcu k porušeniu § 51 ods. 1 písm. a) v nadväznosti na § 49 ods. 2 písm. a) zákona o DPH. Úlohou správneho súdu v nadväznosti na žalobcom podanú žalobu bolo v medziach žalobných námietok posúdiť, či finančné orgány pri vyrubení rozdielu na dani z pridanej hodnoty postupovali v súlade s príslušnými právnymi predpismi a ustálenou súdnou praxou. 59. Správny súd v prvom rade uvádza, že právo zdaniteľných osôb na odpočítanie dane, ktorú majú zaplatiť, dane splatnej alebo už zaplatenej na vstupe z tovarov, ktoré nadobudli alebo služieb, ktoré prijali, predstavuje základnú zásadu spoločného európskeho systému dane z pridanej hodnoty (napr. rozsudky Súdneho dvora Európskej únie vo veci C-80/11 zo dňa 21.6.2012, Mahagében a Dávid; vo veci C-285/11 zo dňa 6.12.2012, Bonik; vo veci C-18/13 zo dňa 13.2.2014, Maks Pen). I keď právo zdaniteľných osôb na odpočítanie dane predstavuje základnú zásadu spoločného európskeho systému dane z pridanej hodnoty, môže byť obmedzené, a to v prípadoch, ak zdaniteľná osoba nepreukáže splnenie hmotnoprávnych podmienok (alebo formálnych podmienok) pre priznanie práva na odpočítanie dane alebo ak došlo k daňovému podvodu, či k zneužitiu práva (napr. rozsudky Najvyššieho správneho súdu Slovenskej republiky sp. zn. 3Sžfk/15/2020 zo dňa 30.06.2022, sp. zn. 2Sžfk/49/2020 zo dňa 26.10.2022 a sp. zn. 6Sžfk/41/2021 zo dňa 30.03.2023). Ide o rôzne právne dôvody pre neuznanie práva na odpočítanie dane, ktorých jednoznačné odlíšenie je dôležité najmä v súvislosti s rozsahom a predmetom dokazovania či inštitútom dôkazného bremena. 60. Vychádzajúc z obsahu rozhodnutí finančných orgánov možno konštatovať, že žalobcovi bol vyrubený rozdiel na dani z pridanej hodnoty z dôvodu nesplnenia hmotnoprávnych podmienok pre priznanie práva na odpočítanie dane. Správny súd preto venoval v medziach žalobných námietok osobitnú pozornosť prieskumu záveru finančných orgánov o nesplnení hmotnoprávnych podmienok pre priznanie práva na odpočítanie dane. 61. Hmotnoprávnymi podmienkami pre priznanie práva na odpočítanie dane sa v zmysle zákona o DPH rozumejú: existencia zdaniteľného plnenia (i), jeho dodanie zdaniteľnou osobou (ii) a použitie dodaných tovarov a služieb daňovým subjektom na účely jeho ekonomickej činnosti (iii). Právo na odpočítanie dane pritom vzniká príjemcovi plnenia pri kumulatívnom splnení týchto podmienok. V prípade, že čo i len jedna z vyššie uvedených hmotnoprávnych podmienok pre priznanie práva na odpočítanie dane nie je splnená, s tým, že dôkazné bremeno (ohľadne ich splnenia) je na osobe, ktorá si právo na odpočítanie dane uplatňuje, právo na odpočítanie dane môže byť odopreté. 62. Zatiaľ čo nepreukázanie splnenia hmotnoprávnych podmienok pre priznanie práva na odpočítanie dane je dôvodom pre odopretie tohto práva, v prípade formálnych podmienok tomu tak bez ďalšieho nie je. Nedostatky v naplnení formálnych podmienok nemôžu automaticky viesť k odopretiu práva na odpočítanie dane v prípade, ak je preukázané naplnenie hmotnoprávnych podmienok práva na odpočítanie dane (rozhodnutia Súdneho dvora Európskej únie vo veci C-101/16 zo dňa 19.10.2017, SC Paper Consult SRL, bod 41; vo veci C-281/20 zo dňa 11.11.2021, Ferimet SL, bod 33; vo veci C-518/14 zo dňa 15.09.2016, Senatex GmbH, bod 38; vo veci C-154/20 zo dňa 09.12.2021, Kemwater ProChemie s.r.o., bod 29 ).
63. Zákonodarca prioritne zaťažil dôkazným bremenom na preukázanie splnenia hmotnoprávnych podmienok pre priznanie práva na odpočítanie dane práve daňový subjekt, ktorý si toto právo uplatňuje (§ 24 ods. 1 daňového poriadku; napr. rozhodnutia Najvyššieho súdu Slovenskej republiky sp. zn. 1Sžf/10/2015 zo dňa 03.02.2016, sp. zn. 6Sžfk/7/2016 zo dňa 27.09.2018 a sp. zn. 5Sžfk/15/2018 zo dňa 30.04.2019). Obchodné transakcie pritom nepostačuje deklarovať len po formálnej stránke (vystavenou faktúrou, zmluvou), predložené doklady musia byť odrazom reálneho plnenia, ktoré v prípade vzniku pochybností preukazuje daňový subjekt. 64. Vyššie uvedené však neznamená, že dôkazné bremeno daňového subjektu je bezvýhradné, resp. neobmedzené (rozhodnutie Najvyššieho súdu Slovenskej republiky sp. zn. 6Sžfk/40/2018 zo dňa 03.09.2019, bod 54). Dôkazná povinnosť, ktorú nesie daňový subjekt, nedosahuje povinnosť preukázania tvrdených skutočností s absolútnou istotou, ale postačí preukázať dostatočnú mieru pravdepodobnosti. Tá bude spravidla naplnená, ak bude možné z vykonaných dôkazov urobiť daný záver bez vážnych pochybností, pričom treba zohľadniť aj čas, ktorý uplynul od doby, keď preukazované skutočnosti nastali (podobne aj rozsudok českého Najvyššieho správneho súdu sp. zn. 8Afs/23/2018 zo dňa 16.01.2020, ktorého závery sú aplikovateľné aj vo vzťahu k slovenskej právnej úprave). Z hľadiska teórie dôkazného práva nemožno od daňových subjektov požadovať predloženie takých dôkazov, ktorých predloženie je zo strany daňového subjektu objektívne nemožné (tzv. probatio diabolica; rozhodnutie Ústavného súdu Slovenskej republiky sp. zn. I. ÚS 259/2022 zo dňa 12.10.2022, bod 15, 16). 65. Subjekt, ktorý si chce odpočítať daň z pridanej hodnoty má dve povinnosti, a to (i) povinnosť tvrdiť a (ii) povinnosť svoje tvrdenie preukázať. Povinnosť tvrdiť spočíva v samotnom uplatnení práva na odpočet dane z pridanej hodnoty za splnenia zákonom stanovených podmienok a následne povinnosť dokázať svoje tvrdenie, čo predstavuje dôkazné bremeno daňového subjektu. Úlohou správcu dane (vo všeobecnosti) je následne verifikovať skutočnosti, ktoré daňový subjekt preukazuje relevantnými dôkazmi. Výsledok verifikácie však musí byť dostatočne podložený zisteniami správcu dane. Ak má správca dane pochybnosti o tvrdeniach daňového subjektu a predložené dôkazy nemieni akceptovať, potom je povinný túto skutočnosť taktiež doložiť dôkazmi, ktoré tvrdenia daňového subjektu jednoznačne vyvracajú, pričom dôkazy správcu dane musia mať minimálne rovnakú výpovednú schopnosť, závažnosť a vierohodnosť ako dôkazy predložené daňovým subjektom (k tomu nález Ústavného súdu Slovenskej republiky sp. zn. IV. ÚS 569/2022 zo dňa 07.02.2023). 66. So zreteľom na judikatúru Súdneho dvora Európskej únie (napríklad vo veci C-610/19 zo dňa 03.09.2020, Vikingo Fővállalkozó Kft.) nie je povinnosťami v daňovom konaní zaťažený iba daňový subjekt, ale rozsiahle povinnosti sú kladené i na finančnú správu. Inými slovami, dôkazný štandard a rozloženie dôkazného bremena vyžadované Súdnym dvorom Európskej únie pre oblasť dane z pridanej hodnoty nie sú priamočiare v tom zmysle, že by zaťažovali výlučne daňový subjekt, ba naopak, rozsiahle povinnosti kladú i na finančnú správu (uznesenie Ústavného súdu Slovenskej republiky sp. zn. IV. ÚS 86/2022 z 15.02.2022). 67. Z obsahu administratívneho spisu je zrejmé, že žalobca si uplatnil právo na odpočítanie dane zo sporných faktúr z titulu splnenia hmotnoprávnych podmienok pre priznanie práva na odpočítanie dane. Dôkazné bremeno ohľadne preukázania splnenia týchto podmienok primárne zaťažovalo žalobcu. Bolo teda na žalobcovi, aby finančným orgánom predložil také doklady, ktoré by hodnoverne potvrdili splnenie hmotnoprávnych podmienok pre priznanie práva na odpočítanie dane. Správca dane pritom mal právo preveriť podrobne tieto doklady a skutkový stav žalobcom deklarovaných plnení. Pokiaľ správca dane považoval tvrdenia žalobcu za nepreukázané, bol povinný vyzvať žalobcu na predloženie ďalších dôkazov, avšak nemal povinnosť platiteľa zaviazať, akým konkrétnym spôsobom mal okrem daňových dokladov, ktorých vierohodnosť vo vzťahu k ich obsahu bola vyhodnotením výsledkov dokazovania spochybnená, preukázať pravdivosť svojich tvrdení, vrátane preukázania materiálnej existencie plnení deklarovaných daňovými dokladmi. 68. Správca dane po preverení predložených dokladov a na základe vykonaných dôkazov dospel k záveru, že nebolo preukázané vykonanie fakturovaných služieb spoločnosťou A. B. B., že neboli predložené dôkazy, ktoré by preukazovali vykonanie fakturovaných služieb spoločnosťou A. B. B., že dodanie tovarov a služieb deklarovaných vo faktúrach od spoločnosti A. B. B. nebolo preukázané, a že
žalobcom bolo len formálne potvrdené poskytnutie služieb deklarovaných dodávateľskými faktúrami od spoločnosti A. B. B.. K tomuto záveru správca dane dospel, keď mal za to, že ani u jedného z uvádzaných subdodávateľov spoločnosti A. B. B. nebolo relevantnými dôkazmi preukázané, že reálne vykonali služby pre túto spoločnosť, ktorá ich následne fakturovala žalobcovi. Pochybnosti správcu dane o skutkovej verzii deja deklarovaného spornými faktúrami vyplynuli predovšetkým zo zistenia, že v účtovníctve spoločnosti A. B. B. sa neevidovali žiadne nevyfakturované záväzky voči C. E. F., advokátke, a že ani C. E. F. advokátka, vo svojom účtovníctve pohľadávky voči spoločnosti A. B. B. neocenila ani neúčtovala (i) a zo zistení o dodávateľovi a o subdodávateľoch spoločnosti A. B. B. uvádzaných prokuristom tejto spoločnosti (ii). 69. Žalovaný zhodne so správcom dane konštatoval, že neboli predložené žiadne vierohodné dôkazy, ktoré by preukazovali, že fakturované služby boli skutočne dodané deklarovaným dodávateľom, t. j. spoločnosťou A. B. B.. Ohľadom právnych analýz, ktoré mali byť v subdodávke dodané spoločnosti A. B. B. od C. E. F., advokátky, žalovaný výslovne uviedol, že služby právnych analýz boli reálne dodané žalobcovi ako skutočnému prijímateľovi predmetných služieb. Podľa žalovaného pritom na základe vykonaného dokazovania bolo zrejmé, že spoločnosť A. B. B. figuruje v reťazci „C. E. F., advokáta – spoločnosť A. B. B. – žalobca“ len fakturačne, a to s cieľom uplatnenia odpočítania dane žalobcom. 70. K zisteniu finančných orgánov, že v účtovníctve spoločnosti A. B. B. sa neevidovali žiadne nevyfakturované záväzky voči C. E. F., advokátke, a že ani C. E. F., advokátka, vo svojom účtovníctve pohľadávky voči spoločnosti A. B. B. neocenila ani neúčtovala, správny súd uvádza, že nebolo v moci žalobcu ovplyvniť vedenie účtovníctva (a plnenie si daňových povinností) zo strany spoločnosti A. B. B. a C. E. F., advokátky. Správny súd tu poukazuje na skutočnosť, že daňový subjekt nie je možné pripraviť o nárok na odpočítanie dane len v dôsledku skutočností ležiacich mimo jeho sféry, ako je nekontaktnosť jeho dodávateľov či odberateľov, nesplnenie si rôznych povinností na ich strane či neodvedenie sumy dane do štátneho rozpočtu týmito inými osobami (k tomu nález Ústavného súdu Slovenskej republiky sp. zn. I. ÚS 627/2022 zo dňa 27.04.2023 alebo rozsudok Najvyššieho správneho súdu Slovenskej republiky sp. zn. 6Sžfk/58/2020 zo dňa 29.03.2023). 71. Zo základnej premisy chápania a konceptu inštitútu právnej zodpovednosti vyplýva, že nikto nemôže znášať zodpovednosť za konanie tretieho subjektu, na ktoré nemá žiaden dosah, resp. ktoré je mimo jeho vplyvu a moci aprobovanej právom. Každý nesie zodpovednosť za vlastné správanie, pričom výnimky z tohto pravidla môže stanoviť iba zákon (napr. ručenie za daň podľa § 69b zákona o dani z pridanej hodnoty, osobitné prípady objektívnej zodpovednosti a pod.), a preto nedostatky v účtovnej evidencii, prípadne akejkoľvek inej daňovo relevantnej dokumentácii, ako aj iné nezrovnalosti na strane tretej osoby nemožno bez opory v zákone pričítať na ťarchu daňového subjektu, ktorý je s touto osobou v dodávateľsko-odberateľskom vzťahu. Tieto nedostatky na strane tretích subjektov nemusia automaticky znamenať a viesť k záveru o nepreukázaní existencie zdaniteľného plnenia za predpokladu, že kontrolovaný daňový subjekt disponuje vlastnými daňovo významnými dôkazmi, ktoré preukazujú opak (nález Ústavného súdu Slovenskej republiky, č. k.: I. ÚS 259/2022-37 z 12. októbra 2022). Nárok žalobcu na odpočítanie dane zo sporných faktúr týkajúcich sa plnení, na ktorých participovala v podobe právnych analýz C. E. F., advokátka, teda nemožno zamietnuť len s poukazom na to, že v účtovníctve spoločnosti A. B. B. sa neevidovali žiadne nevyfakturované záväzky voči C. E. F., advokátke, a že ani C. E. F., advokátka, vo svojom účtovníctve pohľadávky voči spoločnosti A. B. B. neocenila ani neúčtovala. Toto zistenie môže predstavovať indíciu, resp. operatívnu informáciu k ďalšiemu vyšetrovaniu a preverovaniu deklarovaných plnení, ale bez ďalšieho nepostačuje pre zamietnutie nároku žalobcu na odpočítanie dane. 72. Z napadnutého rozhodnutia je zrejmé, že žalovaný mal za preukázanú existenciu právnych analýz vypracovaných C. E. F., advokátkou. Napriek predloženej zmluve o poskytovaní právnych služieb uzatvorenej medzi C. E. F., advokátkou, a spoločnosťou A. B., B. a výpovedi C. E. F., advokátky, ktorá potvrdila vypracovanie právnych analýz a poskytnutie právnych konzultácií ad hoc vo vzťahu k jednotlivým podmienkam, právam a povinnostiam v nadväznosti na podanie žiadosti o nenávratný finančný príspevok, úpravu a dopĺňanie žiadostí o nenávratný finančný príspevok, podávanie monitorovacích správ, konkrétnych legislatívnych požiadaviek zo strany Európskej únie, národnej legislatívy a vo vzťahu k manažmentu projektu, a ktorá uviedla dôvod, prečo predmetné služby nevykonávala priamo pre žalobcu, mal však žalovaný za to, že právne analýzy C. E. F., advokátka, vypracovala (dodala) priamo pre žalobcu. Pre prijatie skutkovej verzie deja uvádzanej žalovaným
v napadnutom rozhodnutí, ktorá je na ťarchu žalobcu, však (v zmysle vyššie uvedeného) nepostačujú iba zistenia týkajúce sa nedostatkov účtovníctva spoločnosti A. B. B. a účtovníctva C. E. F., advokátky. Žalovaný a ani správca dane s výnimkou zistených nezrovnalostí v účtovníctve spoločnosti A. B. B. a v účtovníctve C. E. F., advokátky, neuviedli žiadne dôkazy, ktoré by mali minimálne rovnakú výpovednú schopnosť, závažnosť a vierohodnosť, ako dôkazy svedčiace v prospech žalobcu, a ktoré by spochybňovali obsah svedeckej výpovede C. E. F., advokátky, a ďalšie dôkazy, ktoré preukazujú skutkovú verziu deja deklarovaného žalobcom a spoločnosťou A. B. B. vo vzťahu k predmetným právnym analýzam. 73. K zisteniam finančných orgánov o dodávateľovi o subdodávateľoch spoločnosti A. B. B. uvádzaných prokuristom tejto spoločnosti správny súd uvádza, že dokazovaniu nesplnenia hmotnoprávnych podmienok prostredníctvom spochybnenia dodávateľa alebo subdodávateľa sa venoval aj Súdny dvor Európskej únie, ktorý ustálil, že okolnosťou spôsobilou vyvolať dôvodné pochybnosti správcu dane o preukázaní splnenia hmotnoprávnych podmienok a následné odmietnutie práva na odpočet dane z pridanej hodnoty nie je nedostatok potrebných materiálnych a ľudských zdrojov pre vyrobenie alebo dodanie tovaru na strane dodávateľa či subdodávateľov (rozhodnutia Súdneho dvora Európskej únie vo veci C-610/19 zo dňa 03.09.2020, Vikingo Fővállalkozó Kft., bod 47, vo veci C-18/13 zo dňa 13.02.2014, Maks Pen EOOD, body 31, 32; vo veci C-324/11 zo dňa 06.09.2012, Gábor Tóth, bod 49). Takouto okolnosťou tiež nie sú pochybnosti na subdodávateľských stupňoch obchodného reťazca (rozhodnutia Súdneho dvora Európskej únie vo veci C-610/19 zo dňa 03.09.2020, Vikingo Fővállalkozó Kft., bod 64; obdobne vo veci C-80/11 a C-142/11 zo dňa 21.06.2012, Mahagében Kft, bod 50). Správny súd zároveň považuje za potrebné dodať, že hmotnoprávne podmienky priznania práva na odpočet dane sa v zásade týkajú len individuálneho obchodného vzťahu medzi dodávateľom – daňovým subjektom - odberateľom daňového subjektu. Z tohto dôvodu prípadné pochybnosti týkajúce sa subdodávateľskej časti obchodného reťazca alebo časti nasledujúcej po odberateľovi daňového subjektu nepredstavujú (bez ďalšieho) dôvodné pochybnosti o splnení hmotnoprávnych podmienok vzniku práva na odpočítanie dane. Práve z tohto dôvodu „pre záver správcu dane, že daňový subjekt nesplnil hmotnoprávne podmienky na odpočítanie dane, nepostačuje spochybnenie subdodávateľských spoločností deklarovaného dodávateľa daňového subjektu, ktoré nemali žiadnych zamestnancov, nemali personálne vybavenie, nemali materiálno-technické vybavenie na realizáciu daných prác a teda nedisponovali nevyhnutnými prostriedkami na zabezpečenie fakturovaného plnenia“ (rozhodnutie Najvyššieho správneho súdu Slovenskej republiky sp. zn. 3 Sžfk 15/2020 zo dňa 30. júna 2022, publikovaného v Zbierke stanovísk a rozhodnutí Najvyššieho správneho súdu Slovenskej republiky ako ZNSS 23/2022). 74. Finančné orgány svoje pochybnosti o splnení hmotnoprávnych podmienok pre vznik práva žalobcu na odpočítanie dane popri zisteniach týkajúcich sa účtovníctva spoločnosti A. B. B. a C. E. F., advokátky, založili na spochybnení dodávateľa žalobcu, t. j. na spochybnení spoločnosti A. B. B.. Pochybnosti finančných orgánov pritom boli vyvolané predovšetkým vyjadreniami prokuristu tejto spoločnosti ohľadom osôb, ktoré mali deklarované plnenia realizovať v subdodávke, a následným preverením týchto osôb. Prokurista spoločnosti A. B. B. totiž uviedol, že „na vypracovaní jednotlivých projektov“ sa podieľali aj spoločnosť G., B. a C. D.. Zo zistení finančných orgánov pritom vyplynulo, že v zdaňovacom období júl 2018 spoločnosti A. B. B. neboli fakturované žiadne služby spoločnosťou G. B.. Svedok C. D. síce formálne potvrdil spoluprácu so spoločnosťou A. B. B., avšak nepredložil žiadny dôkaz, ktorý by toto formálne ústne tvrdenie potvrdil, pričom C. D. ani nepodal daňové priznanie k dani z príjmov fyzickej osoby za rok 2018. U finančných orgánov tak vznikli pochybnosti o schopnosti spoločnosti A. B. B. ako deklarovaného dodávateľa dodať predmetné fakturované plnenia. Na takomto základe založené pochybnosti finančných orgánov sú však v rozpore s rozhodovacou praxou Súdneho dvora Európskej únie, ktorý napríklad vo veci Vikingo Fővállalkozó Kft., C-610/19 zo dňa 03.09.2020 konštatoval, že „skutočnosť, že dotknutý tovar vo veci samej nevyrobila ani nedodala osoba, ktorá vyhotovila faktúru, ani jej subdodávateľ, najmä z dôvodu, že tieto osoby nemali potrebné ľudské a materiálne zdroje, však nepostačuje na vyvodenie záveru, že k predmetnému dodaniu tovaru nedošlo, ani na to, aby mohlo byť ... odopreté právo na odpočítanie, keďže táto skutočnosť môže byť dôsledkom tak podvodného zatajovania dodávateľov, ako aj jednoduchého využitia subdodávateľov.“ 75. Správny súd ďalej pripomína, že Súdny dvor Európskej únie už vo veci C-18/13 zo dňa 13.02.2014, Maks Pen EOOD, konštatoval, že „smernica 2006/112 sa má vykladať v tom zmysle, že bráni tomu, aby si zdaniteľná osoba odpočítala DPH, ktorá je uvedená na faktúrach vystavených dodávateľom v prípade, ak
sa ukáže, že hoci bolo dodanie uskutočnené, v skutočnosti nebolo vykonané ani dodávateľom, ani jeho subdodávateľom, najmä vzhľadom na skutočnosť, že títo nedisponovali potrebnými zamestnancami, hmotnými prostriedkami a aktívami, že náklady na poskytnutie plnenia neboli zaznamenané v ich účtovníctve a totožnosť osôb, ktoré podpísali niektoré dokumenty ako dodávatelia, sa ukázala ako nejasná, jedine pod dvojitou podmienkou, že táto skutočnosť predstavuje podvodné konanie a ak sa preukáže, že vzhľadom na objektívne skutočnosti predložené daňovými úradmi zdaniteľná osoba vedela alebo mala vedieť, že uvedené plnenie zakladajúce právo na odpočet dane bolo súčasťou podvodu, pričom prislúcha vnútroštátnemu súdu túto skutočnosť overiť.“ Týmto smerom však finančné orgány svoje úvahy neviedli. 76. Spochybnenie splnenia hmotnoprávnych podmienok zo strany finančných orgánov v prevažujúcom rozsahu smerovalo k údajným subdodávateľom a ich vzťahu k spoločnosti A. B. B. ako deklarovanému dodávateľovi, čo však správny súd považoval za nedostatočné. V tomto smere správny súd poukazuje na rozsudok Najvyššieho správneho súdu Slovenskej republiky sp. zn. 3Sžfk/15/2020 zo dňa 30.06.2022, publikovaný v Zbierke stanovísk a rozhodnutí Najvyššieho správneho súdu Slovenskej republiky pod č. 23/2022, v ktorom kasačný súd konštatoval, že „v prípade spochybnených subdodávateľov deklarovaného dodávateľa je možné nepriznať odpočítanie dane daňovému subjektu, ak by bolo v konaní preukázané, že daňový subjekt sa podieľal na daňovom podvode, alebo vedel, či vedieť mal, že sa zúčastňuje na obchodnom reťazci poznačenom prípadným daňovým podvodom.“ Ako to už ale bolo skôr uvedené, týmto smerom finančné orgány svoje úvahy neviedli a otázkou eventuálneho daňového podvodu v predmetnej veci sa nezaoberali. 77. Z administratívneho spisu tiež vyplýva, že finančným orgánom boli popri dodávateľských faktúrach od spoločnosti A. B. B. predložené aj: zmluva o poskytovaní služieb uzatvorená medzi žalobcom a spoločnosťou A. B. B. zo dňa 01.03.2016; výkaz spoločnosti A. B. B. pre daň z pridanej hodnoty za zdaňovacie obdobie júl 2018, v ktorom sú uvedené skutočnosti týkajúce sa sporných faktúr; kontrolný výkaz spoločnosti A. B. B. pre daň z pridanej hodnoty za zdaňovacie obdobie júl 2018, v ktorom boli uvedené skutočnosti týkajúce sa sporných faktúr; doklady o úhrade niektorých faktúr vystavených spoločnosťou A. B. B.; zápisnica o ústnom pojednávaní č. 100963854/2019 zo dňa 25.04.2019, z ktorej vyplýva, že prokurista spoločnosti A. B. B. potvrdil vystavenie predmetných faktúr od tejto spoločnosti a spoluprácu so žalobcom v mesiaci júl 2018; analýzy C. E. F., advokátky, zo dňa 24.07.2018, 03.08.2018, 09.07.2018, 18.06.2018, 09.07.2018, 07.06.2018, 21.06.2018 (v nečitateľnej podobe, keďže text v nich obsiahnutý má byť predmetom obchodného tajomstva); dokument Aplikácia a pracovný diár pre projekt „Správca času“ zo dňa 31.07.2018, zmluva o spolupráci uzatvorená medzi C. D. a spoločnosťou A. B. B. zo dňa 30.03.2015; zmluva o poskytovaní právnych služieb uzatvorená medzi C. E. F., advokátkou, a spoločnosťou A. B., B.; záznam zo stretnutia C. E. F., advokátky, s klientom zo dňa 18.05.2018; zápisnica o ústnom pojednávaní č. 100710331/2021 zo dňa 28.04.2021, z ktorej vyplýva, že C. E. F., advokátka, potvrdila vykonanie právnych analýz pre spoločnosť A. B. B. H. I.; zápisnica o ústnom pojednávaní č. 100920130/2021 zo dňa 27.05.2021, z ktorej vyplýva, že C. D. potvrdil vykonanie prác pre spoločnosť A. B. B., ktoré boli následne dodávané pre žalobcu a tiež zápisnica o ústnom pojednávaní č. 101209781/2021 zo dňa 13.07.2021, z ktorej vyplýva, že svedok J. D. nevylúčil, že spoločnosť G., B. vykonávala pre spoločnosť A. B. B. práce, ktoré boli následne dodávané pre žalobcu. Pokiaľ skutočnosti vyplývajúce z týchto listín finančné orgány vyhodnotili ako nedostačujúce, svoj právny záver boli povinné riadne odôvodniť aj s prihliadnutím k stanoviskám prezentovaným v rozhodovacej praxi Súdneho dvora Európskej únie. 78. Finančné orgány mali v prvom rade jednoznačne ustáliť, či bola preukázaná materiálna existencia zdaniteľných plnení deklarovaných dodávateľskými faktúrami od spoločnosti A. B. B., keďže v zmysle aktuálnej rozhodovacej praxe Súdneho dvora Európskej únie má (ne)preukázanie materiálnej existencie zdaniteľného plnenia zásadné dôsledky vo vzťahu k (ne)priznaniu práva na odpočítanie dane ako aj vo vzťahu k dôkaznému bremenu, resp. jeho rozloženiu v daňovom konaní. V tomto smere však boli vyjadrenia finančných orgánov nejednoznačné. Správca dane v prvostupňovom rozhodnutí totiž najprv konštatoval, že predmetné plnenia neboli reálne dodané dodávateľom A. B. B. prostredníctvom ním identifikovaných subdodávateľov (s. 19 prvostupňového rozhodnutia), ktoré vyjadrenie nasvedčuje pochybnosti „len“ o osobe dodávateľa, následne však uviedol, že „dodanie tovarov a služieb deklarovaných vo faktúrach vyššie uvedených od dodávateľa A. B. B., nebolo preukázané, faktúry nepotvrdzujú reálnosť dodania tak, ako ich uvádza daňový subjekt“ (s. 22 prvostupňového rozhodnutia). Opomenúť v tejto súvislosti nemožno, že žalovaný mal za preukázanú materiálnu existenciu právnych
analýz, ktoré mala vypracovať C. E. F., advokátka (s. 23 – 24 napadnutého rozhodnutia). Inými slovami, žalovaný mal za preukázanú materiálnu existenciu plnení deklarovaných spornými faktúrami prinajmenšom v čiastočnom rozsahu. 79. Správnemu súdu vzhľadom na uvedené nezostávalo iné, ako konštatovať, že finančné orgány jednoznačne neustálili, či bola preukázaná materiálna existencia zdaniteľných plnení deklarovaných dodávateľskými faktúrami od spoločnosti A. B. B.. Túto otázku finančné orgány jednoznačne neustálili zrejme z dôvodu, že vychádzali z takej interpretácie relevantnej právnej úpravy, podľa ktorej predpokladom vzniku práva na odpočítanie dane je uskutočnenie zdaniteľného plnenia práve osobou uvedenou na faktúre. Takáto interpretácia relevantnej právnej úpravy však nie je správna. Takisto nesprávnou pritom je aj interpretácia relevantnej právnej úpravy, podľa ktorej pre nepriznanie práva na odpočítanie dane z dôvodu nepreukázania splnenia hmotnoprávnych podmienok postačuje spochybnenie subdodávateľov deklarovaného dodávateľa z dôvodu nedostatku potrebných materiálnych a ľudských zdrojov týchto subdodávateľov. 80. Pozornosti správneho súdu neuniklo, že žalovaný vo vyjadrení zo dňa 03.08.2022 uviedol, že tvrdenou a nepreukázanou skutočnosťou bolo v konkrétnom prípade vykonanie zdaniteľných obchodov deklarovanými dodávateľmi v zmysle sporných faktúr. Takýto ustálený, jednoznačný a explicitne vymedzený dôvod neuznania práva žalobcu na odpočítanie dane však rozhodnutia finančných orgánov neobsahujú. Finančné orgány totiž vo svojich rozhodnutiach uvádzali, že neboli predložené dôkazy, ktoré by preukazovali vykonanie fakturovaných služieb spoločnosťou A. B. B., že dodanie tovarov a služieb deklarovaných v sporných faktúrach nebolo preukázané, a že žalobcom bolo len formálne potvrdené poskytnutie služieb deklarovaných dodávateľskými faktúrami od spoločnosti A. B. B.. Finančné orgány teda na jednej strane spochybňovali dodanie zdaniteľných plnení spoločnosťou A. B. B., na druhej strane spochybňovali samotnú materiálnu existenciu zdaniteľných plnení, ale zároveň tiež pripúšťali materiálnu existenciu zdaniteľných plnení v rozsahu právnych analýz poskytnutých C. E. F., advokátkou. Pokiaľ by však skutočne dôvodom nepriznania práva na odpočítanie dane v zmysle rozhodnutí finančných orgánov bolo to, že tvrdenou a nepreukázanou skutočnosťou bolo vykonanie zdaniteľných plnení spoločnosťou A. B. B., ako to uviedol žalovaný vo svojom vyjadrení zo dňa 03.08.2022, bol by daný dôvod na zrušenie rozhodnutí finančných orgánov, keďže právo na odpočítanie dane nemožno zamietnuť len z dôvodu, že zdaniteľné plnenia neboli dodané deklarovaným dodávateľom. 81. K svedeckej výpovedi J. D. ako prokuristu spoločnosti A. B. B. správny súd uvádza, že obsah svedeckej výpovede konateľa dodávateľa nevie žalobca ovplyvniť (táto výpoveď môže byť motivovaná aj úmyselným zatajovaním skutočností samotným dodávateľom). U dodávateľa môžu nastať rôzne situácie, ako napríklad nelegálne zamestnávanie, zabezpečenie externých spolupracovníkov bez zmluvného základu, faktické využitie inej spoločnosti, čo sú skutočnosti mimo sféry kontrolovaného daňového subjektu, pretože sú plne v réžii jeho dodávateľa. Existujú teda aj iné možné vysvetlenia či skutkové verzie deja, pre ktoré dodávateľ relevantné skutočnosti „zatajuje“, resp. neuvádza úplne, než je konštatácia o nedodaní deklarovaných služieb žalobcovi (napr. rozsudok Najvyššieho správneho súdu Slovenskej republiky sp. zn. 1Sfk/46/2023 zo dňa 23.06.2023, ods. 41). 82. Na základe vyššie uvedeného správny súd dospel k záveru, že žaloba je dôvodná, pretože rozhodnutia finančných orgánov vychádzajú z nesprávneho právneho posúdenia otázky splnenia zákonných podmienok pre vznik práva žalobcu na odpočítanie dane, a preto postupom podľa § 191 ods. 1 písm. c) napadnuté rozhodnutie ako aj prvostupňové rozhodnutie zrušil a vec vrátil orgánu verejnej správy prvého stupňa na ďalšie konanie. 83. Keďže správny súd dospel k záveru o nezákonnosti napadnutého rozhodnutia a potrebe jeho zrušenia a vrátenia veci na ďalšie konanie, považoval za nadbytočné sa v podrobnostiach zaoberať ostatnými žalobnými dôvodmi. 84. Pre úplnosť správny súd považuje za potrebné dodať, že závery prezentované v tomto rozsudku automaticky neznamenajú, že žalobcovi má byť priznané právo na odpočítanie dane zo sporných faktúr. V ďalšom konaní budú finančné orgány viazané právnym názorom vysloveným v tomto rozsudku a s poukazom na jeho odôvodnenie bude ich úlohou opätovne zvážiť, či je na základe zisteného skutkového stavu možné prijať záver o nesplnení podmienok na odpočítanie dane zo strany žalobcu, berúc do úvahy skutočnosť, že v prípade spochybnenia identity dodávateľa, ale za naplnenia hmotnoprávnych
podmienok, možno odpočet dane z pridanej hodnoty nepriznať len, ak by bolo v konaní preukázané, že žalobca sa podieľal na daňovom podvode, alebo vedel, či vedieť mal, že sa zúčastňuje na obchodnom reťazci poznačenom daňovým podvodom. S ohľadom na uvedené bude potrebné vyhodnotiť aj unesenie dôkazného bremena, ktoré v prípade preukazovania splnenia hmotnoprávnych podmienok zaťažuje žalobcu a naopak, pri daňovom podvode zaťažuje správcu dane. Zároveň je pritom potrebné mať na pamäti, že dôvody na neuznanie uplatneného práva na odpočítanie dane (daňový podvod a účasť na ňom alebo nepreukázanie hmotnoprávnych podmienok predmetného práva) nemožno kumulovať (napr. rozsudok Najvyššieho správneho súdu Slovenskej republiky sp. zn. 3 Sfk 27/2021 zo dňa 30. novembra 2022, ods. 41). 85. O trovách konania súd rozhodol podľa § 167 ods. 1 SSP, podľa ktorého úspešnému žalobcovi priznal voči žalovanému právo na úplnú náhradu dôvodne vynaložených trov konania, o ktorej výške rozhodne správny súd po právoplatnosti tohto rozsudku samostatným uznesením, ktoré vydá vyšší súdny úradník podľa § 175 ods. 2 SSP. 86. Toto rozhodnutie senát Správneho súdu v Bratislave prijal pomerom hlasov 3:0 139 ods. 4 SSP).
(§
Poučenie: 2 Proti tomuto rozsudku možno podať kasačnú sťažnosť v lehote 30 dní od jeho doručenia na Správny súd v Bratislave (§ 493e SSP v spojení s § 443 ods. 2 písm. a/ a § 145 ods. 2 písm. a/ SSP). Zmeškanie lehoty na podanie kasačnej sťažnosti nemožno odpustiť (§ 443 ods. 5 SSP). V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Kasačnú sťažnosť možno odôvodniť len tým, že správny súd v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred správnym súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený správny súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutí o kasačnej sťažnosti alebo j) podanie bolo nezákonne odmietnuté (§ 440 ods. 1 SSP). Dôvod kasačnej sťažnosti uvedený v odseku 1 písm. g) až i) sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred správnym súdom (§ 440 ods. 2 SSP). V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa;
b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:SpSBA:2023:2022200084.3 (dáta aktuálne k 11. 11. 2026). Záväzné je znenie zverejnené súdom.




